ועדת הכלכלה, כנסת 17, פרוטוקול מספר 101, 2006-11-13 09:30

משה כחלון: בוקר טוב, אני מתנצל על האיחור שנגרמו בעקבות הפקקים בכניסה לירושלים.

משה כחלון: אני מניח שעוד אורחים מתעכבים.

לאה ורון: גם חבר הכנסת מרציאנו ביקש להתנצל, הוא בדרך.

משה כחלון: אני פותח את ישיבת ועדת הכלכלה, על סדר היום שביתת העובדים הארעיים בנתב"ג, הצעה לדיון מהיר של חבר הכנסת דב חנין, וגם בעקבות הצעה לסדר של חבר הכנסת יורם מרציאנו מהשמיני לנובמבר, כשהבקשה לדיון מהיר של חבר הכנסת דב חנין היא מהחמישי לנובמבר.

משה כחלון: הוועדה החליטה לאחד את שתי הבקשות על מנת לא ליצור כפילויות בדיונים.

משה כחלון: הנושא הוא אותו נושא, ולכן אנחנו נקיים דיון אחד שיכלול את שתי הבקשות.

משה כחלון: אני רוצה לברך בברכת ברוכים הבאים את תלמידי אורט אחווה גלבוע, מקיף ה' ראשון לציון, שהגיעו לכאן לצפות בדיון.

משה כחלון: הדיון הוא על רקע הפיטורים כמו ששמענו.

משה כחלון: בכל זאת מדובר ברשות שדות התעופה שהיא רשות ציבורית, ומעת לעת כאשר היא מגיעה לכאן עם כל מיני בקשות והסדרים היא מציגה את עצמה כרשות ציבורית.

משה כחלון: רשות ציבורית מחויבת בכללי התנהגות שונים מרשות פרטית.

משה כחלון: ראינו את מהלך הפיטורים ואני לא רוצה להביעה עמדה ודעה עד שנשמע את הגורמים.

משה כחלון: כמובן שראשון הדוברים יהיה חבר הכנסת המציע דב חנין.

דב חנין: תודה רבה אדוני היושב ראש.

דב חנין: המקרה הזה זכה להרבה תהודה ולהרבה תשומת לב, בין היתר בגלל העובדה שזה גרם לשיבושים קשים בשדה התעופה.

דב חנין: למען הפרוטוקול ההיסטורי אני רק רוצה להגיד שגם אני הייתי אחד מאלה שנפגעו מהדבר הזה.

דב חנין: אני הייתי אמור לטוס ביום שישי אחד לגרמניה, וכיוון שהייתי תלוי בכל מיני connections למינהם, וכל הטיסות התעכבו במידה ניכרת, נאלצתי להיתקע בארץ.

דב חנין: זה היה מאוד לא נעים, וכמוני בוודאי היו לא מעט אזרחים שנפגעו בצורה כזו או אחרת מכל ההתרחשות.

דב חנין: זה זכה לתשומת לב רבה, אבל אני חושב שחלק גדול מהאנשים ששמעו על הפרשה הזאת לא מכירים את הסיפור שעומד מאחוריה.

דב חנין: אני ניצלתי את ההזדמנות והלכתי לבקר את אותם שובתים שישבו בטרמינל 2 בשדה התעופה.

דב חנין: שמעתי מהם את הסיפור, אבל אני חייב לומר לכם שזה סיפור קשה וחמור מאוד.

דב חנין: מסתבר שבשדה התעופה עובדים עובדים בשתי צורות.

דב חנין: חלק מהעובדים הם קבועים, וחלק מהעובדים הם ארעיים.

דב חנין: ההבדל בין העובדים הקבועים לארעיים איננו קשור לשאלה כמה זמן הם עובדים בשדה התעופה.

דב חנין: ישנם עובדים קבועים שעובדים בשדה התעופה שנה, שנתיים, שלוש.

דב חנין: ישנם לעומת זאת עובדים ארעיים שעובדים שם יותר מעשר שנים, ובסיומה של כל שנה הם מפוטרים.

דב חנין: כיוון שהם עובדים מאוד טובים לוקחים אותם מחדש אחר כך לעבודה כי חבל להפסיד עובדים טובים.

דב חנין: פגשתי שם אישה שהיא כבר 13 שנה עובדת בשדה התעופה, בעבודה הקשה והמפרכת של ניקוי מטוסים.

דב חנין: זוהי עבודה מאוד מאוד קשה, היא מחייבת אפילו לזחול על הרצפה, ולאסוף את כל השאריות ולנקות.

דב חנין: מדובר בעבודה לא נעימה וקשה.

דב חנין: היא עובדת 13 שנה בשדה התעופה, אבל היא עדיין עובדת ארעית, וכל שנה היא מקבלת את מכתב הפיטורין, ואחר כך מתחילים להעסיק אותה מחדש.

דב חנין: כל המערכת הזאת כמובן נועדה לשלול מהעובדים האלה את הזכויות שלהם, את הקביעות, ולעקוף את כל מערכות הגנת העובדים שקבועות בדין הישראלי.

דב חנין: זה מנגנון בעייתי וחמור.

דב חנין: העובדים ששבתו אפילו לא שבתו כדי להשיג מעמד של עובדים קבועים.

דב חנין: הם שבתו בסך הכל בכדי להבטיח לעצמם את הזכות להמשיך לעבוד בתנאים הלא טובים שהם עובדים עד היום.

דב חנין: רשות שדות התעופה אומרת לנו, ואני מניח שנשמע גם את הדברים כאן, שיש עונות שבהן צריך פחות עובדים.

דב חנין: אני לא לגמרי בטוח בנתון הזה, כי מהנתונים שיש אצלי מסתבר שמספר האנשים שעוברים בשדה התעופה גם בחודשי החורף הוא לא כל כך קטן.

דב חנין: יש אומנם ימי שיא בשדה התעופה.

דוד טל: האם יש ירידה במספר הנוסעים?

דב חנין: יש ירידה אבל היא לא מאוד משמעותית.

משה כחלון: גם אם יש ירידה, האם זה אומר שצריך לפטר אותם?

משה כחלון: עוד מעט יפטרו את עובדי הכנסת בזמן הפגרה.

שלי יחימוביץ': או שיפטרו אותנו, אולי אנחנו לא נקבל משכורת.

דב חנין: מול הטענה הזאת של רשות שדות התעופה העובדים הציעו פתרון שהוא לא פשוט מבחינתם.

דב חנין: הם הציעו לרדת בשעות העבודה שלהם בכדי להבטיח לכולם עבודה.

דב חנין: זה אחד הדברים היפים ביותר שאפשר להעלות על הדעת.

דב חנין: זה רעיון של סולידאריות שאנשים מוכנים לוותר על חלק מהעבודה ועל חלק מההכנסה, בתמורה לזה שגם חבריהם יוכלו להמשיך ולעבוד.

דב חנין: הדבר המצער הוא שהרעיון הזה של חלוקת העבודה בין העובדים לא התקבל על-ידי רשות שדות התעופה שממשיכה להתעקש על אותו כיוון בעייתי של פיטורי חלק מהעובדים.

דב חנין: במקביל, התנהל נגד העובדים האלה קמפיין תקשורתי חסר בושה.

דב חנין: העלו נגדם טענות שמדובר רק בניסיון להכניס קרובי משפחה לתוך מעגל העבודה.

דב חנין: אתם יודעים, הזכות הגדולה להיות עובד ארעי בתנאים לא טובים ובשכר שהוא גם לא שכר.

דב חנין: הראו לי שם תלושי משכורת וזה ממש לא שמחה גדולה.

משה כחלון: מוצאים עבודה לבני המשפחה בתור סבלים.

משה כחלון: סדרו להם מנכ"לים.

דב חנין: בדיוק.

דב חנין: מסתבר שמסדרים עבודה לבני משפחות בשדה התעופה, אבל לא בתור עובדים ארעיים.

דב חנין: יש שם בהחלט בעיה.

דב חנין: אני לא הולך לטשטש ולטייח, אבל הבעיה אינה ממוקמת אצל העובדים הארעיים.

משה כחלון: הבעיה היא אצל החזקים ועם החזקים לא מתעסקים, מתעסקים עם החלשים.

דב חנין: בדיוק.

דב חנין: אני הייתי מבקש מהוועדה הזאת לעשות שני דברים.

דב חנין: ראשית, הגיע הזמן שהכנסת תאמר את דברה בשאלה הרוחבית הזאת.

דב חנין: אנחנו אמורים להסדיר את דיני העבודה במדינת ישראל ואנחנו רואים מצב שבו עוקפים את ההסדרים שאנחנו קבענו.

דב חנין: קודמנו קבעו מערכת מסוימת של הגנות על העובדים, מצאו את הטריק הזה של הפיטורין בסוף כל שנה, ומתנערים מהאחריות לעובדים, לזכויות שלהם, ולמעמד שלהם.

דב חנין: הדבר הזה מחייב תשובה רוחבית, ועדת הכלכלה בהחלט יכולה להוביל את התשובה הרוחבית הזאת.

דב חנין: זו אמירה חשובה אחת שצריכה לצאת מהוועדה הזאת.

דב חנין: אמירה שנייה כמובן נוגעת למה שקורה בשדה התעופה.

דב חנין: אנחנו יכולים וזכאים לצפות כפי שאתה אמרת אדוני היושב ראש בתחילת הדיון, מרשות ציבורית להתנהג כמו רשות ציבורית.

דב חנין: השיטה של הדלת המסתובבת שבה אנשים מפוטרים ולוקחים אנשים אחרים במקומם היא לא ראויה.

דב חנין: אחד הדברים הכי קשים שאני שמעתי היה שבאו לעובדים ארעיים שעובדים שם שנה ואמרו להם שאם הם ישברו את השביתה, אז הם גם ייתנו להם תמורה יפה על בסיס יומי, והם גם מבטיחים שלא לפטר את אלה שעובדים שנה או שנה וחצי.

דב חנין: העובדים האלה בצורה באמת מאוד מרשימה אמרו שהם לא שוברים את השביתה הזאת, והם לקחו לעצמם את הסיכון לא רק שהם לא יקבלו כסף, אלא גם שיפטרו אותם.

דב חנין: הם עכשיו על הכוונת.

דב חנין: יש פה בעיה מאוד חמורה בהתנהגותה של רשות שדות התעופה.

דב חנין: יש פה בעיה של התנהגות לא מוסרית, ממש כך, וזה בשפה הכי אחראית שאני יכול לנקוט בה.

דב חנין: אנחנו יכולים לבוא אליהם בדרישה ובציפיות הרבה הרבה יותר גבוהות.

משה כחלון: חבר הכנסת מרציאנו, אתה גם בין היוזמים של הדיון המהיר.

משה כחלון: אני התנצלתי בשמך על האיחור שנבע מהפקקים שהיו בדרך.

יורם מרציאנו: חבל שפינחס עידן לא פה, זה יותר חמור.

יורם מרציאנו: הוא יודע למה הוא לא בא.

קריאה: אני ביקשתי ממנו שיבוא לפה היום.

משה כחלון: הדיון הזה כולל גם את ההצעה שלך שהעלאת במליאה.

משה כחלון: אני אאפשר לחברת הכנסת יחימוביץ לדבר, למנכ"ל, ואחר כך לך.

שלי יחימוביץ': אני מעדיפה לשמוע את המנכ"ל.

יורם מרציאנו: אני סומך על שיקול דעתה של חברתי שלי יחימוביץ.

שלי יחימוביץ': העובדים האלה לא מיוצגים.

שלי יחימוביץ': הגיעו לכאן כמה עובדים, ואני מבקשת שידבר בשמם גם שרון שהוא אחד העובדים, כיוון שאין להם שום ארגון עובדים.

שלי יחימוביץ': אין עורך דין שייצג אותם, הם לנפשם.

משה כחלון: גבי אופיר מנכ"ל רשות שדות התעופה, בבקשה.

גבי אופיר: כבוד חברי הכנסת, אדוני היושב ראש, אני רוצה להבהיר את עמדתי כמנכ"ל וגם כהנהלה.

גבי אופיר: גם לנו מפריעים פיטורי עובדים.

גבי אופיר: זה לא רק מספרים, אלא גם אנשים ומשפחות.

גבי אופיר: אנחנו עושים ככל שביכולתנו שלא יפוטרו עובדים.

גבי אופיר: אלו אנשים שאני לא מכיר אותם, חלקם עובדים פחות טוב.

גבי אופיר: אבל בסך הכול, הם אלה שמשרתים את הציבור.

גבי אופיר: פיטורי עובדים זה דבר כבד גם לאנשים הקבועים, גם לאנשים הארעיים, וגם לעובדי הקבלן שנמצאים ברשות.

גבי אופיר: לאחר פסיקתו של בית הדין הארצי בכך שהוא מטיל את האחריות על ההסתדרות בנושא ייצוג העובדים שנמצאים כאן והם מיוצגים על-פי פסיקתו של בית הדין הארצי.

גבי אופיר: שנית, הרשות רשאית להוציא מכתבי שימוע ופיטורים לא לפני ה-15 לחודש.

גבי אופיר: בינתיים, הצדדים ישבו בינהם וייבדקו ליישב סכסוכים.

גבי אופיר: אתמול בלילה סיימנו דיון אל תוך הלילה יחד עם יושב-ראש ההסתדרות והוועד הכללי, ועל דעתו של יושב-ראש ההסתדרות.

גבי אופיר: בסופו של דבר יוצאו מכתבי שימוע ל-144 אנשים שמתוכם 74 יפוטרו.

גבי אופיר: זה היה הסיכום אתמול על דעת הוועד ועל דעת יושב-ראש ההסתדרות, למרות שבית הדין נתן את כל הסמכות לעשות שימועים ללא הגבלה של מספר.

גבי אופיר: אנחנו על-פי הבנתנו התחייבנו לפני המשא ומתן אתמול ל-120 מתוך הצורך התפעולי שלנו.

דוד טל: כשאתה אומר "תפעולי", האם אתה מתכוון שמבחינה כלכלית זה עומס כבד מידיי לחברה?

גבי אופיר: כן, אני תאגיד ציבורי על-פי חוק.

לאה ורון: האם התחייבתם לפיטורים של 120 או ש-120 יישארו?

לאה ורון: המספרים לא ברורים לי.

גבי אופיר: לפי הסיכום מאתמול יוצאו מכתבי שימוע ל-144 אנשים.

גבי אופיר: יש שם מקרים קשים, בעיות הומניטאריות, ואנחנו צריכים לשמוע אותם.

גבי אופיר: אי אפשר לפטר מישהו מבלי לשמוע אותו.

גבי אופיר: מתוך כל אלה שייראה לנכון, יישארו סדר גודל של 70, ו-74.

גבי אופיר: זה היה הסיכום מאתמול כשבבסיס שלנו היו אמורים להיות מפוטרים 120 מתוך ה-144.

גבי אופיר: אנחנו משאירים עוד תוספת של 50 נוספים ממה שתכננו, כשהמשמעות היא שאנחנו נצטרך לבצע חלקיות מישרה והעוגה הזאת תתחלק בינהם.

משה כחלון: הדבר הכי פשוט הוא שהייתם מחלקים את חלקיות המשרה בין כל ה-140 עובדים, וגמרתם את העניין עד הקיץ.

גבי אופיר: יש פה גם דברים מורכבים, בעייתיים ורגשיים, שמפריעים לכל אחד מאיתנו.

גבי אופיר: אנחנו חיים עם העובדים האלה, הם שלנו.

גבי אופיר: הם חלק מהמשפחה שלנו יום יום.

גבי אופיר: יצרנו את חלקיות המשרה.

שלי יחימוביץ': משפחה לא זורקים מהבית.

שלי יחימוביץ': אל תשתמש במינוח משפחה כי את הבן שלי אני לא אזרוק לרחוב.

גבי אופיר: אני רוצה לדבר על הנושא התפעולי ברשות, קבועים, ארעים, ועובדי קבלן בכלל.

גבי אופיר: ברשות מתפרנסות משפחות רבות דרך הרשות ובכלל.

גבי אופיר: יש עשרות אלפי אנשים שמתפרנסים מזה אם זה עובדי קבלן אם זה עובדים קבועים, ועובדים מכל הסוגים.

גבי אופיר: כמפעל שנושא את עצמו יש את החלוקה בין כמות העובדים הקבועים, ויש לנו למעלה מ-1,300 עובדים קבועים - סדר גודל של קרוב ל-200 יותר ממה שהמועצה לפי התקינה.

גבי אופיר: יש עודף של 200 קבועים שהם לא נוגעים כרגע לאוכלוסיה הזאת.

גבי אופיר: ישנה גם עבודה קבלנית שהיא סדר גודל של 2,500 איש בכלל הרשות, לאו דווקא בנתב"ג.

גבי אופיר: יש גם סדר גודל של 1,600 עובדים שנקרא להם ארעיים לצורך האבחנה, כאשר מרביתם הם עובדי ביטחון בחוזה ביטחון למשך תקופה מסוימת, ויש עובדים ארעיים תפעוליים.

גבי אופיר: הפעילות בנתב"ג היא לפי עונתיות.

גבי אופיר: קיץ וחורץ הם לא אותו הדבר.

גבי אופיר: עונות הקיץ הן תקופות השיא שלך התנועה בנתב"ג.

גבי אופיר: עם ישראל יוצא החוצה לחופשות, והמספרים הם מאוד מוחלטים.

יורם מרציאנו: כמה חודשים יש לך בתוך החורף שהם נחשבים כעונת שפל?

גבי אופיר: עונות השיא הם אפריל, מאי.

גבי אופיר: אחרי זה החופשות מתחילות בסוף יוני, יולי אוגוסט, ואחרי זה החגים.

גבי אופיר: כלומר, יש פה שלוש קבוצות כשהעיקר זה הקיץ.

גבי אופיר: הארעיות הוא הגוף שפחות או יותר נותן את התשובות לעליות השיא.

גבי אופיר: אם היתה לנו תנועת נוסעים באופן יציב אז לא היינו נמצאים כאן אולי.

גבי אופיר: השנה ציפינו שתהיה 9.3, וגמרנו ב-8.7, פחות חצי מיליון כתוצאה ממלחמת לבנון.

גבי אופיר: אנחנו נערכנו עם כוח-האדם וגייסנו את כל מה שקשור בדבר.

גבי אופיר: כל עוד אין אירועים מהסגנון של מלחמת לבנון או אותה מלחמה בשטחים שהורידה את תנועת הנוסעים באופן דרסטי, פחות או יותר ישנה התנהגות של תנועת נוסעים גבוהה בקיץ ובחגים.

גבי אופיר: הארעיים מופעלים בהסכם קיבוצי שהוא עם ההסתדרות על-פי תקופת ארעיות של שנתיים ובמשך חמש שנים.

גבי אופיר: אם מאריכים למישהו מסיבה כלשהי זה מחייב גם את ההסתדרות.

גבי אופיר: זה לא דבר שהרשות המציאה אותו והיא מנהלת את זה בתוך עצמה, אלא זה ארגון שיש לו תפיסה ארגונית שמאושרת במועצה.

משה כחלון: הדיון הוא על נושא מסוים.

משה כחלון: האם בתפיסה הארגונית שלך חשבת על שיטות העסקה שונות מהעסקה דרך קבלן פרטי שרודה בעובדים ומשלם להם 3,000 שקל בחודש?

משה כחלון: חשוב לי לדעת אם חשבתם על זה.

גבי אופיר: אני אתייחס לזה.

גבי אופיר: תקופת הארעיות מגיעה לקצה שלה או לשנתיים או למשך חמש שנים, ואותו עובד שנקלט יודע את התקופה הזאת מראש.

גבי אופיר: אין פה מצב שאומרים לעובד ארעי קדימה החוצה.

גבי אופיר: כל מי שנכנס לתקופה הזאת ברשות, יודע שהוא בתקופת ארעיות.

יורם מרציאנו: מתי נחתם ההסכם עם ההסתדרות?

גבי אופיר: מזמן, הוא קיים.

גבי אופיר: הוא לא מאתמול שלשום.

גבי אופיר: הוא לא הפתעה.

יורם מרציאנו: אני מכיר את ההסתדרות קצת, יש לי גם ניגוד עניינים, אבא שלי היה מזכיר מועצת פועלים שם.

יורם מרציאנו: אני שואל אותך, מתי נעשה ההסכם הזה ואני לא סתם שואל.

משה ארבלי: ב-2004.

יורם מרציאנו: אלה שעובדים 12 שנה לא ידעו על ההסכם הזה.

נחום פינברג: יש כבר מ-78.

נחום פינברג: ידענו למה הוא שאל את השאלה.

שלי יחימוביץ': אדוני היושב ראש, זה לא בית דין פה.

שלי יחימוביץ': בית דין לא אמורים להשתתף בדיון.

גבי אופיר: הוא מלווה אותנו.

גבי אופיר: אם יש התנגדות שהוא ישב פה - - -

משה כחלון: לא, ההיפך.

משה כחלון: כל אורח מתקבל בברכה.

גבי אופיר: אני נמצא ברשות חמש שנים, ואני רק יכול לומר שכאשר הגעתי לרשות אכן ההסכם הקיבוצי הוא קיים מבחינת משך זמן ההעסקה, ואם רוצים מאריכים דרך ההסתדרות.

גבי אופיר: העובדים הארעיים הגיעו בתקופות כתוצאה משפל בתנועת כוח-האדם.

גבי אופיר: יוצרים את ההתאמות בכך שמגייסים אנשים עונתיים, ויש אנשים ארעיים שהם למשך שנים.

גבי אופיר: בפועל, רק לפני שנה פוטרו 270 עובדים ארעיים.

גבי אופיר: זה חלק מתהליך מאוד מצער שהוא מפריע גם לי וגם לך, אבל כך פועלים במשך שנים כתוצאה מהתפיסה התפעולית הזאת.

גבי אופיר: בפועל אני לא ראיתי כזאת התנגדות.

גבי אופיר: לא היתה שום התנגדות, היה ברור לוועד, להסתדרות ולכולם, ועשינו תאריכי שימוע.

גבי אופיר: בעבר, לא היו עושים תאריכי שימוע.

שלי יחימוביץ': וה-270 עובדים הלכו בשמחה הביתה.

גבי אופיר: אף אחד לא הולך בשמחה הביתה.

גבי אופיר: אני כמנכ"ל לא עושה את זה בשמחה.

גבי אופיר: גם לי יש משפחה וגם אני גדלתי במשפחה מרובת ילדים, קשת לחם, ביום יום, וזה מפריע לי.

שלי יחימוביץ': האם זו המסקנה של הילדות שלך?

שלי יחימוביץ': כבוגר ילדות קשה האם אלו המסקנות המוסריות שלך?

רונית תירוש: מה זה מוסריות?

רונית תירוש: יש לו עסק לנהל.

שלי יחימוביץ': סליחה שהזכרתי את המילה "מוסר" בוועדת כנסת.

רונית תירוש: חברת הכנסת יחימוביץ, אל תהיה צינית.

דב חנין: אדוני המנכ"ל, האם שקלתם ללכת לפתרון של חלקיות עבודה?

משה כחלון: אני שאלתי את זה.

גבי אופיר: כשהגענו לתקופת החגים אכן היה סיכום עם יושב-ראש הוועדה לשימועים ל-144 אנשים, ואמרנו שנדחה את זה לאחר החגים לא בגלל שיש גידול בתנועת הנוסעים, אלא בגלל שלא רצינו לעשות את זה לפני החגים, ולכן החלטנו להשאיר את זה לאחר החגים.

גבי אופיר: צריך לזכור שמתוך ה-144 עובדים ישנו סדר גודל של 64 קרובי משפחה.

אמנון כהן: אתה מתכוון של הוותיקים.

משה כחלון: אז תזרקו את הוותיקים.

אמנון כהן: יש דוח מבקר המדינה בנושא הזה.

אמנון כהן: יכול להיות שהם מתקנים משהו.

יורם מרציאנו: אני מוכן שהנהלת רשות שדות התעופה תאמץ את דוח מבקר המדינה.

גבי אופיר: אין לי בעיה.

גבי אופיר: בכל אופן, אנחנו לא קושרים באופן ישיר את הפיטורים.

משה כחלון: בדיוק, זה לא טיעון טוב.

משה כחלון: הם לא נכנסו בלילה, הם נכנסו דרכם דרך הדלתות הראשיות.

משה כחלון: לכם כנראה היה נוח להכניס אותם בגלל כל מיני הסדרים.

גבי אופיר: אני מנסה להוביל נכון את הארגון.

גבי אופיר: מדובר בארגון מספיק כבד שיש לגביו הערות במשך שנים, ואנחנו עושים הכל שהדברים ייראו מסודרים.

גבי אופיר: נאמר פה על שכר מינימום, אנחנו גאים שאנשים שלנו מרוויחים עבור עמלם שקל בשקל.

גבי אופיר: זה לא שכר מינימום אלא ממוצע עד כמה שאני יודע.

גבי אופיר: עובדים ארעיים שעובדים קשים מאוד, עובדים במשמרות, השכר הממוצע הוא בין 9 ל-11 אלף שקל בחודש, ואני גאה בזה.

גבי אופיר: יכול להיות שחלק מהאנשים לא מקבל את השכר הזה כי יש חלקיות משרה.

גבי אופיר: אני לא בטוח שסבל שהולך לעבוד בחוץ מרוויח את השכר הזה.

גבי אופיר: אנחנו גאים על הדבר הזה.

משה כחלון: אנחנו יכולים רק לברך על זה.

יורם מרציאנו: היה פה דיון לפני חודש בו היה גם סמנכ"ל כספים.

יורם מרציאנו: כשאני אמרתי את המספרים האלה הוא אמר לי: "אתה לא דובר אמת".

אמנון כהן: בנושא אחר.

יורם מרציאנו: בנושא אחר, אבל אני העלאתי את השיחה.

גבי אופיר: אדוני היושב ראש, אנחנו נשמח מאוד שכל הצוות יבקר ברשות במשך יום שלם כפי שעשו בעבר, ואז נחשוף בפניכם את הרשות ואת הכל באופן מלא.

שלי יחימוביץ': אנחנו נשמח ללוות סבל ולראות איך הוא גורר וסוחב מזוודות על הברכיים.

שלי יחימוביץ': אנחנו נשמח לראות את יום העבודה שלו, ולאו דווקא לבקר בשיש המפואר של נתב"ג אלפיים שעליו שפכתם כספים.

שלי יחימוביץ': שם היד היתה רחבה.

שלי יחימוביץ': שזה מגיע לעובדים זמניים היד קפוצה, כשזה מגיע לשיש ומבנים היד מאוד רחבה.

שלי יחימוביץ': תעשו לנו סיור אצל העובדים ולא במתקנים המרהיבים שלכם.

גבי אופיר: אנחנו נשמח שהוועדה תבקר דווקא בניתור ובשינוע היכן שנמצאים העובדים עמלי הכפיים, ותראה את התנאים שאנחנו גאים לתת לעובדים שלנו.

נחום פינברג: יש דבר משותף אחד בוודאות גם לחבר הכנסת מרציאנו, גם לחברת הכנסת יחימוביץ, וגם לכל מי שרוצה את טובת העובדים, וזה ארגון עובדים חזק.

נחום פינברג: לכן גם בית הדין הארצי החליט במקרו מה שהוא החליט, ואת גם היית בדיון.

נחום פינברג: יכול להיות שיש ביקורת כזאת או אחרת וזה בהחלט לגיטימי.

נחום פינברג: אבל, אל תלכו להגיד שהעובדים לא מיוצגים או כן מיוצגים.

נחום פינברג: אתם פוגעים בתשתית כי מעביד חכם רוצה ארגון עובדים חזק.

שלי יחימוביץ': בוא נסכם שאנחנו נגיד מה שאנחנו רוצים לומר ואתה תגיד מה שאתה רוצה לומר.

שרון ניר: בוקר טוב לחברי הכנסת ולכבוד היושב ראש, ולהנהלה, ולאדון קדוש שאנחנו מכירים שנים.

שרון ניר: אני עובד במחלקת ניתור כבד, בעבר עבדתי שבע שנים בחטיבת הביטחון יחד עם חברי קדוש.

שרון ניר: התחלנו יחד לעבוד ברשות, וכל אחד הגיע לאן שהגיע בסופו של דבר.

שרון ניר: אני כמובן עובד ארעי.

שרון ניר: הרצף האחרון שלי הוא ארבע וחצי, כאשר התחלתי לעבוד בשדה התעופה במרץ שנת 1996 בביטחון.

שרון ניר: באופן לא רשמי אני פה לעובדים.

שרון ניר: נוכחתי בבית הדין ודיברתי עם כבוד השופט סטיב אדלר.

שרון ניר: דה יורה, נכון שמה שבית הדין פסק הוא לגיטימי, ואנחנו לא הפרנו לרגע את מה שבית הדין עשה.

שרון ניר: אבל דה פקטו, עם כל הכבוד להסכמים אני עובד ופועל פשוט.

שרון ניר: יש לי משפחה כמו להרבה אנשים אחרים שיושבים מאחורי, וראיתי את הרשות במשך הרבה מאוד שנים.

שרון ניר: אני נכנס לסטטיסטיקות שמפורסמות גם בלמ"ס, גם במשרד התיירות, ואני חי את השדה.

שרון ניר: זה נכון שאולי בבית הדין ידנו היתה על התחתונה.

שרון ניר: אבל, אני חושב שזה לא אומר שמה שנקבע בשנת 78 הוא לגיטימי.

שרון ניר: לא בטוח שלגיטימי להמשיך את המשך העסקה שלנו ללא עתיד נראה לעין.

שרון ניר: אנחנו הרי יודעים מה קורה כל השנים.

שרון ניר: אם נלך היום ממקום העבודה שלנו, זה לא אומר שבמקומנו לא יבואו אנשים אחרים וזאת הבעיה.

שרון ניר: הבעיה היא מה קורה עם אנשים שהם עונתיים, חמש- שש שנים ויש להם הארכות חוזה.

שרון ניר: הגוף מתפקד וידע להוריד חלקיות משרה לאנשים לתקופה הזאת רק כדי להציל את הפרנסה.

שרון ניר: אני זוכר שהורדת המשרה החמורה והרצינית ביותר היתה באינתיפאדה, אבל אנשים קיבלו את זה והמשיכו להתפרנס.

שרון ניר: מדובר באנשים שבאים מהפריפריה של נתב"ג שמבחינתי הוא כן אי של שפיות כי אפשר להתפרנס.

שרון ניר: כבוד המנכ"ל נתן את המשכורות הגבוהות שניתנות לעובד שעובד 250 שעות בלי חגים, חוץ מיום כיפור, ונהנה מהמשכורת הזאת, ולכן זה אי של שפיות.

שרון ניר: אפשר לגדל משפחה ולקוות לאיזשהו אופק.

שרון ניר: אפשר לגדל ילדים ולהיות נורמטיבי.

שרון ניר: לאנשים שעובדים איתי אין יותר מידיי חלומות ושאיפות.

שרון ניר: הגענו למצב שעשינו מאבק שבסופו של דבר היה מעוגן לפי מה שבית הדין קבע.

שרון ניר: עשינו מה שקבעו בית הדין האזורי ובית הדין הארצי.

שרון ניר: אבל, זו מין בועה שתפחה במהלך השנים וברגע מסוים היא התפוצצה ואמרה שיש להשיג איזשהו פתרון שבמסגרת שלו תינתן לאנשים אפשרות לעובד.

שרון ניר: הגוף מתפקד, ואפילו פורסם באיזשהי מצגת שחטיבת התפעול גרמה לרווח, השיגה רווח של 90 מיליון שקל.

משה כחלון: ניר, אם היית עכשיו המנכ"ל מה היית עושה?

ניר שרון: אני חושב שזה לא הוגן.

ניר שרון: המאבק שלנו הוא בגלל שאנשים רוצים להתפרנס.

ניר שרון: המאבק שלנו לא היה על תנאים ולא על שכר, אלא על זה שאנחנו רוצים להמשיך לעבוד.

ניר שרון: אנחנו מוכנים לדבר על הקונסטלציה של צורת ההעסקה.

ניר שרון: חתמו הסכמים, לגיטימי, אפשר לשנות דברים.

ניר שרון: אנשים הם המדינה, לא להיפך.

ניר שרון: בואו נדבר על האנשים ונראה איך אפשר לשנות משהו כדי להציל את פרנסתם.

ניר שרון: בזמן המאבק בבית הדין ראינו אנשים חדשים שעומדים להיקלט שמא אנחנו נפתח במאבק אלים.

משה כחלון: האם אתם מתכוונים להכניס אחרים במקומם?

גבי אופיר: לא.

שי כהן: קלטת עשרות עובדים השבוע.

אמנון כהן: מה זה עונתיות של חמש שנים?

אמנון כהן: עונתי זה במהלך השנה כאשר יש ירידה בנוסעים ואז אתה מפטר, או להיפך.

דוד טל: דיברתם על בעיה תפעולית.

דוד טל: העלויות שלהם להחזיק אותם זה 17 מיליון שקל בשנה.

דוד טל: אבל אם יש בעיה תפעולית בארגון מסוים, אז הוא לא נותן הנחה של עשרות או מאות מיליוני שקלים לאיזה חברה שקיבלה מכרז ומשום מה לא הסתדר לה.

דוד טל: אני מתכוון כרגע ל"ריצ'ארדסון" או "לסקאל" שלהם אתם נותנים הנחה של עשרות או מאות מיליוני שקלים.

דוד טל: שנית, בעבר באתם לכאן פעמים רבות בשביל להוסיף כמה שקלים לאגרה.

משה כחלון: הם בדרך לפה עוד הפעם.

לאה ורון: על השולחן הוועדה כבר מונחת בקשה.

דוד טל: אם מדובר על זה שאתם מוותרים לחברה מסוימת על עשרות ומאות מיליוני שקלים, קל וחומר ובנו של קל וחומר שאפשר להקצות את ה-17 מיליון האלה לאנשים שהכניסו 90 מיליון שקל רווח.

משה כחלון: האם אתה מציע שנעלה את האגרות ונשאיר אותם בעבודה?

דוד טל: לא, אני חושב שלא צריך.

דוד טל: אני בדרך כלל לא נכנס למשכורות של העובדים הבכירים, אבל על כל עובד בכיר שהיית מפטר היית יכול להחזיק שישה-שבעה אנשים כאלה.

שלי יחימוביץ': שימוע זה פיטורים.

שלי יחימוביץ': 270 העובדים שפוטרו בפעם הקודמות קיבלו 270 הזמנות לשימוע, וזה כמו הסלע האדום שאיש ממנו חי עוד לא חזר, והעובדים יודעים יפה מאוד מה זה שימוע.

שלי יחימוביץ': שימוע זה פיטורים, בואו לא נצטעצע במילים.

שלי יחימוביץ': אין דבר כזה עובד ארעי.

שלי יחימוביץ': עובד ארעי זה שיטה נבזית להעסיק עובד קבוע, מיומן, טוב וחרוץ ולא ליצור בינו לבינם יחסי עובד מעביד.

שלי יחימוביץ': זה פיקציה, אין דבר כזה עובד ארעי.

שלי יחימוביץ': הם עובדים קבועים.

שלי יחימוביץ': קוראים להם עובדים ארעיים כדי לעשוק אותם, וכדי לא ליצור יחסי עובד מעביד.

שלי יחימוביץ': אנחנו לא צריכים להשלים עם הטרמינולוגיה הזאת.

שלי יחימוביץ': נכון שהיא חוקית, אבל היא לא מוסרית באופן כל כך עמוק ומהותי שאנחנו לא יכולים להשלים עם זה.

שלי יחימוביץ': אנחנו לא ערכאה שיפוטית, אנחנו שליחי ציבור ומותר לנו פה לעסוק במוסרי ובלא מוסרי.

שלי יחימוביץ': ההעסקה הזאת של עובדים ארעיים היא לא מוסרית.

שלי יחימוביץ': לגבי קרובי משפחה - כן, יש שם משפחות.

שלי יחימוביץ': אלו ערים שמורכבות משפחות מאוד גדולות.

שלי יחימוביץ': זה מזכיר לי את הכורים בווילס.

שלי יחימוביץ': שם גם משפחות שלמות מועסקות בעבודה הארורה, השחורה, השוחקת הזאת, וגם כאן סידרו לקרובת משפחה לנקות שירותים של מטוסים.

שלי יחימוביץ': נו באמת, כמה אנחנו יכולים לשתף פעולה עם הטרמינולוגיה השקרית הזאת.

שלי יחימוביץ': אני הייתי עם העובדים האלה בבית הדין לעבודה.

שלי יחימוביץ': אלו עובדים מופקרים, לא היה להם שם נציג.

שלי יחימוביץ': נציגת ההסתדרות שעשתה כמיטב יכולתה אני מוכרחה לציין, הבהירה באופן חד משמעי שהיא לא מייצגת.

שלי יחימוביץ': גם הוועד הבהיר שהוא לא מייצג אותם.

שלי יחימוביץ': הם לנפשם, הם קבוצה מופקרת.

שלי יחימוביץ': הם צריכים לנהל את המאבק הזה בכלים הדלים שעומדים לרשותם, ולכן אנחנו פה צריכים להיות להם לפה, ולהיות השוט שלהם והפטיש, ולייצג אותם כמיטב יכולתנו כי אין להם ארגון יציג בפועל.

שלי יחימוביץ': אנחנו פה המתווך בינם לבין מי שמעסיק אותם.

שלי יחימוביץ': איפה גוף נורמאלי מעלה על דעתו לפטר אנשים חזור ופטר בגלל שיש קצת פחות עבודה.

שלי יחימוביץ': האם מישהו מעלה על דעתו לא לשלם למורים משכורת בחופש הגדול בגלל שאין לימודים?

שלי יחימוביץ': האם מישהו מעלה על דעתו לא לשלם לנו חברי הכנסת משכורת בזמן הפגרה?

שלי יחימוביץ': האם מדובר בעובדים מקאסטה אחרת, ממעמד אחר, שבהם מותר להתעמר בצורה כזאת?

שלי יחימוביץ': האם הם קורצו מחומר אחר?

שלי יחימוביץ': האם יש להם פחות זכויות מלגבי אופיר או לשלי יחימוביץ או למורה בבית ספר?

שלי יחימוביץ': תראו את מי אנחנו מביאים כדוגמא?

שלי יחימוביץ': אנחנו מביאים כדוגמה ממורה שגם היא לא מקבלת משכורת עתק.

שלי יחימוביץ': יש כאן בפירוש סוג ב' של בני אדם, לא סוג ב' של עובדים, שמותר להתעמר ולהתעלל בהם.

שלי יחימוביץ': אנחנו חייבים לשים לזה סוף פה, ולא להשתמש בשפה השקרית הזאת שמשתמשים בה מסביב לשולחן.

שלי יחימוביץ': אדוני יושב-ראש הוועדה, אני חברת כנסת לא ותיקה.

שלי יחימוביץ': כאן אני אורחת.

שלי יחימוביץ': בוועדת הכספים שבה אני יושבת על בסיס קבוע, אנחנו לעיתים מאוד קרובות מכריחים גם משרדי ממשלה וגם אנשים שמשחרים לפתחה של הוועדה, לעשות פעולות שהן נכונות וצודקות למען החברה ולמען אזרחי מדינת ישראל, וכנגד אנחנו מנופפים בשוט של העברות או אגרות שונות.

שלי יחימוביץ': אני ממש מציעה שנהפוך את הדיון הזה לקונקרטי.

שלי יחימוביץ': נמצאת כאן נציגת משרד התחבורה.

שלי יחימוביץ': אדוני היושב ראש, אני לא יודעת מה הכלים שעומדים לרשותך.

שלי יחימוביץ': אני מניחה שמכיוון שזוהי אחת מהוועדות החשובות ובעלות השיניים בכנסת יש בידך שוט גם לקפוץ את האגרוף ולהיות קמצנים בכל מה שנוגע לרשות שדות התעופה ולמשרד התחבורה, עד שהם לא יחזירו לעבודה את האנשים האלה שהם עובדים קבועים לכל דבר, ויפסיקו לעשוק ולנצל אותם.

יורם מרציאנו: אני רוצה להתחיל עם סיום דבריו של התחבורה והבטיחות בדרכים בשבוע שעבר במליאת הכנסת.

יורם מרציאנו: הופיע שם שר התחבורה שאני מאוד מעריך אותו באופן אישי, אבל כאזרח לא כחבר כנסת הצטמררתי לשמוע את התשובה שלו, עד כדי כך שבפעם הראשונה בתוך המליאה היה כמעט סיכון שהולכים להוציא אותי.

יורם מרציאנו: שר התחבורה אמר מעל בימת הכנסת דבר שהוא פשוט מזעזע בעיניי.

יורם מרציאנו: הוא נתן נאום שכולו חמלה חברתית על הבית והמשפחה שלו, איפה הוא גדל, על זה שהוא מכיר מצוקה ועוני.

יורם מרציאנו: בסוף הוא אמר אמירה שצריכה להדאיג אותנו חברי הכנסת.

יורם מרציאנו: הוא אמר: "חבר הכנסת מרציאנו, אני פניתי להנהלת רשות שדות התעופה והנחיתי אותם להתקשר מייד לחברות השמה, לחברות כוח-אדם, ולמצוא מקומות עבודה במסגרת השמת וכוח-אדם לאותם עובדים".

יורם מרציאנו: התפיסה והמחשבה הם בדיוק העניין.

יורם מרציאנו: למען הגילוי הנאות אני אומר שגבי אופיר ואני חברים, ואני מאוד מעריך אותו, אפילו אוהב אותו.

משה כחלון: אתה לא לבד.

יורם מרציאנו: אני אומר לך שאני עומד מול גבי עכשיו, ואני חייב להגיד לך גבי שאתה ואני יודעים את האמת.

יורם מרציאנו: ראשית, הייתי מאוד שמח שהוועדה לביקורת המדינה תיקח את דוח מבקר המדינה ותקיים דיון מעמיק ורציני כדי שהעובדים שיושבים פה יפסיקו לסבול.

יורם מרציאנו: הם סובלים משום שנעשות קומבינות מאחורי גבם של אותם עובדים, והן לפעמים נעשות גם על-ידי נציגי עובדים, ואני אומר את זה פה על השולחן, ולא על-ידי מועצת הפועלים.

יורם מרציאנו: אני אומר את הדברים האלה בשיא חומרתם משום שמי שמשלם בסופו של דבר את המחיר זה אותם עובדים.

יורם מרציאנו: גבי אופיר ואני גם יודעים עוד דבר.

יורם מרציאנו: רוב העובדים האלה לצערי באים מהעיר שלי, מלוד-רמלה.

יורם מרציאנו: אני מכיר את התופעה שמתרחשת בלוד-רמלה בתקופת החורף.

יורם מרציאנו: אני אומר את זה לפרוטוקול, תקשיבו טוב, שבהם בכירים ברשות שדות התעופה קונים כרטיסי טיסה ומנתקים את הטלפונים כדי שהעובדים לא יוכלו להשיג אותם, כי מבטיחים להם כל השנה.

יורם מרציאנו: אי אפשר להגיע כבר לנציגות העובדים.

יורם מרציאנו: חברתי שלי יחימוביץ כבר אמרה, ואני אומר את זה לחברי הכנסת מתוך ידיעה, ועו"ד פינברג אני אומר לך את זה, זה לא התארגנות לא של ההסתדרות, וזה לא התארגנות של ועד העובדים.

יורם מרציאנו: זוהי התארגנות אוטנטית אמיתית של אותם עובדים שאמרו: די, מספיק לעשוק אותנו.

יורם מרציאנו: שמעתי את המנכ"ל מדבר על שימועים.

יורם מרציאנו: אני השתמשתי במכתב שכתב לי עובד שכתב מכתב לשר התחבורה.

יורם מרציאנו: היות והוא חתם בשמו שאלתי אותו האם הוא מוכן שאני אשתמש בשמו והוא אמר לי שכן.

יורם מרציאנו: מדובר באבי בן אנו.

יורם מרציאנו: הבחור הזה עובד בדלת המסתובבת כמעט שמונה שנים.

יורם מרציאנו: בשמונה השנים, פעם ראשונה הוא פוטר כי אימו נפטרה מסרטן והבחור היה במשבר מאוד מאוד קשה.

יורם מרציאנו: אחרי שנה וחצי נפטרה אחותו גם כן מסרטן.

יורם מרציאנו: מגיע הבחור ומספר את הסיפורים של האימא והאחות בתוך השימוע, אבל אומרים לו שהוא חייב ללכת הביתה.

יורם מרציאנו: השימוע הוא גזר דין, פיטורים כמו שאמרה חברת הכנסת יחימוביץ.

יורם מרציאנו: אחר כך נפטר אבא שלו, אחר כך מגלים לאשתו סרטן, ובדלת המסתובבת עוד הפעם מפטרים אותו.

יורם מרציאנו: הבן אדם נכנס, החזירו אותו, מוציאים אותו, כדי לא לסדר לו קביעות.

יורם מרציאנו: גבי, אתה ואני יודעים שמתוך העובדים הארעיים 300-350 עובדים זה אותם עובדים שמסתובבים ומגיעים במשך ה-12 שנים, וכל העילה של הפיטורים.

יורם מרציאנו: גם אומרים להם: תלכו שלושה חודשים, תחתמו בשירות התעסוקה, ותחזרו.

יורם מרציאנו: אתם גם אומרים להם את זה, אני אומר לך את זה באחריות, והאנשים האלה חוזרים למקום העבודה.

יורם מרציאנו: אתה טוען שהתקופות הטובות הם חודשי הקיץ.

יורם מרציאנו: בסך הכל יש לנו שלושה חודשים.

יורם מרציאנו: הגעתי הבוקר בשעות הבוקר וראיתי את שדה התעופה מלא.

יורם מרציאנו: כשנסעתי ראיתי אותו גם מלא.

יורם מרציאנו: התעכבתי ורציתי לראות, שאלתי גם את העובדים שאמרו שיש הרבה עבודה.

יורם מרציאנו: בוא נפסיק להשקיע רק בבטון שהוא דבר חשוב, בוא נפסיק להשקיע במראה הגדול של נתב"ג אלפיים שהוא היה מאוד חשוב, אבל בוא נשקיע גם באותם אנשים.

יורם מרציאנו: כתבתי לך פעם מכתב וביקשתי ממך להתחשב בלוד-ברמלה ובפריפריה בנושא המיסוי, העזרה לשכן העני.

יורם מרציאנו: אתה לא מצליח לספק לנו את הסחורה הזאת.

יורם מרציאנו: בוא תספק לנו סחורה אחרת, תפסיקו לפטר את העובדים האלה שבלאו הכי גרים בערים מאוד מאוד קשות ונחשלות, ותסייע להם בעניין הזה.

יורם מרציאנו: גם אמרתי לא פעם בשולחן הזה, אני מציע לך משהו אחר.

יורם מרציאנו: למען הגילוי הנאות, גם הגעתי אליך למשרד ודיברנו על זה, וקיבלת אותי מאוד יפה.

יורם מרציאנו: בוא תעשה מה שעושים בכל מדינת ישראל בתוכניות ההבראה.

יורם מרציאנו: יש אצלך עובדים גם בני 65,64,63, שאני לא צריך להגיד לך כמה משכורות הם מרוויחים.

יורם מרציאנו: אם הם יוצאים לפנסיה הם יקבלו את אותו השכר, אבל מישהו אחר דואג שהם לא יצאו, וגם את זה אני יודע.

יורם מרציאנו: צריך לתת פרנסה לאותם ילדים צעירים עם משפחות, חבר'ה שלקחו משכנתאות.

יורם מרציאנו: ראינו אותם, הם באים עם כאב אמיתי.

יורם מרציאנו: אני לא אספר לך את סיפור ג'קלין, את זה אתה מכיר יותר טוב ממני.

שלי יחימוביץ': את ג'קלין הם ישאירו בעבודה, היא תעבור את השימוע.

יורם מרציאנו: אתה יודע כמה אנשים כמו ג'קלין יש.

יורם מרציאנו: גבי, אני מסתכל לך בעיניים ואני מאמין לך שאתה איש חברתי.

יורם מרציאנו: אתה לא יודע מה קורה בתקופת החורף כשמפטרים עובדים.

יורם מרציאנו: אני מטפל במשפחות האלה כי אני גם הייתי סגן ראש עיר ממונה על תיק הרווחה.

יורם מרציאנו: אתה לא יודע כמה משפחות מתפרקות ומתרסקות בלוד כי הבית הלך להן, ובכמה דירות של עובדי רשות שדות התעופה אני טיפלתי כי הם לא הצליחו לעמוד בנטל המשכנתא.

יורם מרציאנו: לא מדובר לא באחד, לא בשתיים, ולא בשלוש.

יורם מרציאנו: אני מקווה מאוד שלא יהיה מדובר אך ורק בדיון ובזה נגמר הסיפור.

יורם מרציאנו: אני מאוד מעריך את עופר עיני, את משה ארבלי, ואת החברים שלי בהסתדרות, ואני אומר לך שהם חברים שלי.

יורם מרציאנו: זה צריך להיות ניתוח כואב, מעמיק, ארוך, עם מחשבה עתידית, כי אני אומר לך שבעוד שנה אנחנו ניפגש פה עוד הפעם בתקופת החורף.

יורם מרציאנו: אני לא יודע אם לאותם העובדים יהיו אותם הכוחות, ואני לא יודע אם יהיו אלה אותם עובדים.

יורם מרציאנו: אני לא יודע איך יבואו בחשבון עם אותם מנהיגי עובדים האלה, אולי ימצאו דרך לנקות אותם.

יורם מרציאנו: הרי גם בתקופת השביתה אנשים שם קיבלו מכתבי פיטורים.

יורם מרציאנו: בבית הדין לעבודה ראינו אנשים עם מכתבי פיטורים.

יורם מרציאנו: מבדיקה שעשיתי אני יודע שהתקבלו עובדים חדשים לרשות שדות התעופה בחודש, חודשים האחרונים.

אריה קדוש: אף אחד לא התקבל.

משה כחלון: מר קדוש, אתה אמרת וזה נרשם בפרוטוקול.

יורם מרציאנו: אני ממליץ לוועדה הזאת, ואני גם ביקשתי את זה במליאה, להקים ועדת משנה או שוועדת הכלכלה תעקוב אחרי מה שקורה ברשות שדות התעופה.

יורם מרציאנו: אני ממליץ לקרוא ליושב ראש הוועדה לביקורת המדינה לקיים דיון דוח מבקר המדינה שהוא דוח חמור.

יורם מרציאנו: לא מיישמים אותנו, כי למישהו נוח לטאטא את הדוח הזה.

יורם מרציאנו: אנחנו מכירים את הטיוטא.

יורם מרציאנו: מר גבי אופיר, ה-70 עובדים זה מאוד נחמד ויפה, ואני מקווה שה-70 עובדים לא יהיו מקרובי המשפחה של שמור לי את זה ושמור לי את זה, ולא כאלה שעובדים שנתיים ומקבלים קביעות, ולא כאלה שעובדים שה ומקבלים קביעות.

יורם מרציאנו: אנחנו יודעים על מה אנחנו מדברים.

רונית תירוש: הקו שלי כנראה לא יהיה פופולארי במיוחד כאן לאור הרגישות המוסרית והחברתית של אחרים בוועדה, אני לא.

רונית תירוש: מה שאני מתקשה לסבול זו אפולוגטיקה זולה שמתחילה לחשבן כמה שווה שיש שאילו לא שמו אותו על הקירות אז אפשר היה להעסיק עוד עובדים.

רונית תירוש: אין לזה שום קשר.

רונית תירוש: יש סוגי עבודה שמבנה העבודה שלהם, ארגון העבודה, הוא כזה שיש תקופות שיא ותקופות שפל.

רונית תירוש: בצעירותי לקחתי על עצמי עבודה שידעתי שאני נכנסת לחוזה של עובדת ארעית, ידעתי מראש מה התנאים.

רונית תירוש: באותה מידה יכולתי ללכת למקום אחר, אבל הלכתי לזה ביודעין.

רונית תירוש: זה לא שמשקרים את העובדים ופתאום מגלים להם שצריכים לפטר אותם לתקופת צינון של שלושה חודשים.

משה ארבלי: חופשה זה לא חמש שנים.

רונית תירוש: לא, מפטרים אותם לשלושה חודשים.

רונית תירוש: אני יודעת על מה אני מדברת.

רונית תירוש: הייתי מספר רב של שנים עובדת ארעית, אבל אני לא רוצה להביא את עצמי כדוגמה.

רונית תירוש: אני רוצה לדבר על העיקרון.

רונית תירוש: מספר שנים הייתי בדיוק בקטע של הדלת המסתובבת.

רונית תירוש: יצאתי לשלושה חודשים צינון כדי לא להיכנס לקביעות כי כך החוק אמר.

רונית תירוש: אם מחזיקים אותי 12 חודשים או יותר אני הופכת לקבועה.

רונית תירוש: מבנה העבודה שהייתי שם לא יכול היה לספק עבודה לעובדים קבועים בהיקפים האלה.

רונית תירוש: בתקופות שיא היו היה צריך יותר עובדים ובתקופות שפל פחות עובדים.

רונית תירוש: לפיכך, ידעתי לתוך מה אני נכנסת.

רונית תירוש: עובדים ארעיים זה מושג בתחום העבודה וגם ההסתדרות מכירה בזה.

רונית תירוש: אם למישהו מחברי הכנסת המוסריים יש צורך או רצון, ואני לא חולקת על זה, לבטל את המושג הזה ולהעלים מהעין - - -

משה כחלון: מה זה חברי כנסת מוסריים?

משה כחלון: את לא מוסרית?

רונית תירוש: אני מאוד מוסרית, אבל יש מוסר ויש מוסר פה.

רונית תירוש: זה לא קשור לקואליציה.

רונית תירוש: אני הולכת עם השקפת עולמי, ויש שתי השקפות עולם וזה לגיטימי.

רונית תירוש: אחת רואה רק את העובדים, ואחת אומרת בואו נהיה שפויים.

רונית תירוש: בעיניי להיות שפוי זה אומר שגם אפשר לפטר עובדים תחת אילוצים כאלו ואחרים, ובתנאי שלא זורקים אותם לרחוב מבלי לתת להם איזשהו בסיס של מחיה וכבוד בהמשך.

רונית תירוש: זה הקו העקבי שלי בכל הדיונים שהיו פה בין אם זה בחברת חשמל וכו'.

משה כחלון: מה את מציעה?

רונית תירוש: קודם כל, השורה התחתונה שלי היא שאני מברכת על הפשרה הזאת.

רונית תירוש: אבל, מציק לי שאנחנו יושבים כאן ודנים בצורה אפולוגטית על נושאים שמראש מחליטים שמגנים על העובד בכל מחיר ולא מנסים לבדוק בצורה שפויה אם יש מקום גם להתייעלות, ויש מקום להתייעלות, ויש מבנה עבודה שונה במקומות מסוימים, וצריך לקבל את זה.

רונית תירוש: אני לא אביא כל מיני סיפורים שזה קיבל סרטן וההוא סרטן, ונרגיש כולנו חמלה.

רונית תירוש: כולנו אנשים עם לב.

רונית תירוש: אבל, מדברים על העיקרון שבעניין והוא שלדעתי כן צריך לאפשר גם פיטורי עובדים וגם פרישה של עובדים תמיד עם שימועים, אבל כמובן לתת להם את התנאים הראויים.

משה כחלון: מה זה תנאים?

משה כחלון: 74 איש הולכים הביתה.

משה כחלון: הם בעלי משפחות, יש להם משכנתאות.

משה כחלון: אף אחד מאיתנו לא רוצה להיות במקומם.

רונית תירוש: גם על צעיר אני מסתכלת באותה חמלה.

רונית תירוש: הוא רוצה להתחיל את חייו.

משה כחלון: את אומרת לאפשר להם תנאי מחיה בסיסיים, מה את מציעה?

משה כחלון: תני פתרון?

רונית תירוש: אי אפשר להחליט שבמדינה לעולם לא תהיה התייעלות שהיא לפעמים על גב עובדים, אין מה לעשות.

רונית תירוש: לתת להם פיצויים סבירים, לאפשר להם אולי קורס הסבה למקצועות אחרים כדי שהם יוכלו להתקבל במקומות אחרים.

שלי יחימוביץ': קורס הסבה להיי-טק, המנקות של המטוסים יעשו הסבה להיי-טק.

רונית תירוש: גם עובדת הניקיון.

רונית תירוש: כל עבודה מכבדת את בעליה, וזה בושה שאת אומרת שהסבה למסכן או עובדת הניקיון.

שלי יחימוביץ': להיפך אמרתי.

רונית תירוש: אני לא ראיתי אותך מציעה לעבוד בחלקיות משרה ברשות השידור או איפה שעבדת.

שלי יחימוביץ': לא סליחה, אני הצעתי שלא נקבל משכורת בפגרה.

יורם מרציאנו: רונית, למה את הופכת את זה לאישית.

יורם מרציאנו: לאן הגעת?

משה כחלון: חבר הכנסת מרציאנו, האחרונה שצריכה לקבל הגנה פה זה חברת הכנסת יחימוביץ.

יורם מרציאנו: כיושב ראש הסיעה אני אגן על חבריי.

רונית תירוש: חבר הכנסת מרציאנו, כשאומרים שלאחד יש מוסר ברמה א' וברמה ב' זה מאוד אישי.

רונית תירוש: במקרה הזה יש לתת להם פיצויים ראויים ולאפשר להם הסבת מקצוע על חשבון המדינה או המוסד.

רונית תירוש: אבל לא יכול להיות שנצא מנקודת הנחה בסיסית שלעולם אי אפשר בשם ההתייעלות גם לפטר עובדים או לצמצם את פעילותם.

רונית תירוש: אני לא אוהבת את נושא חלקיות המשרה.

רונית תירוש: זה לא טוב לעבודה היעילה או לשירות היעיל שצריך לתת, כשם שחבר כנסת לא יכול לעבוד יומיים וביום אחר הוא ייתן לחבר כנסת אחר, זה לא עובד.

רונית תירוש: או שאתה טוטאלי במקום העבודה שלך או שאתה בחלקיות משרה, כנ"ל לגבי מורים.

משה כחלון: לא, בגלל העומס והעונתיות.

רונית תירוש: לא, זו פשרה שניסו לתת לעוד כמה משפחות להתפרנס.

רונית תירוש: לפיכך, אני מכבדת את הפשרה, אני מברכת עליה.

רונית תירוש: אני גם מברכת מאוד את העובדה ששר התחבורה, זה בתחום שלו כי זה תחבורה, אבל זה לא מעניינו היה להתערב בנושא.

משה כחלון: סליחה?

משה כחלון: זה רק מעניינו.

משה כחלון: האם זה מעניינו של שר הדתות?

רונית תירוש: הכוונה היא מבחינה משפטית.

רונית תירוש: הוא לא נתבע שם על-ידי העובדים.

רונית תירוש: הם פנו בתביעה שלהם כנגד רשות שדות התעופה.

רונית תירוש: מכל מקום, אני שמחה שהגיעו לפשרה.

רונית תירוש: גם ההסתדרות נתנה את ידה להסכם הזה.

יצחק זיו: אני מחזק את מה שאמרה חברת הכנסת תירוש.

משה כחלון: אתה היית בוועד עובדים בבזק, וככה נתת לפטר?

יצחק זיו: הייתי בוועד העובדים של בזק.

יצחק זיו: התייעלות היא דבר חשוב מאוד.

יורם מרציאנו: הצעירים האלה יהיו פעם גמלאים.

יצחק זיו: להתחבא תחת הנושא שלא תהיה התייעלות בגלל הפיטורים זה לא הולך.

יצחק זיו: גם אני פוטרתי, קראו לזה מרצון, אבל פוטרתי.

יצחק זיו: לא ניתן להתחבא אחרי המושג אין פיטורים.

יצחק זיו: פיטורים זה אחד הבסיסיים להתייעלות.

דוד טל: אבל, זה אחרי שמיצית את כל האפשרויות.

יצחק זיו: הבסיס הם תנאים סוציאליים.

יצחק זיו: כדי לקדם חברה, ואני מדבר על כל חברה, יש מקום לנושא פיטורים.

יצחק זיו: ניתנה פה השוואה למורים לגבי עונתיות, ואני חושב שהמורים הם הדוגמא האחרונה שיש להשתמש בה לגבי עונתיות או תשלום.

משה כחלון: אז קח את המצילים אם יותר נוח לך.

יצחק זיו: תנאים סוציאליים זה הבסיס.

יצחק זיו: אי אפשר להתעלם מזה.

יצחק זיו: אני חוזר ואומר, התייעלות חייבת להיות בכל מוסד, ואי אפשר להתחבא זה שאין פיטורים.

יצחק זיו: פיטורי יש, צריך להסדיר תנאים סוציאליים לפני שמדברים על פיטורים.

יצחק זיו: אני מברך על ההסכם שהגיעו אליו.

אמנון כהן: חברת הכנסת יחימוביץ, הסכם קיבוצי הוא נושא מובנה במשק.

אמנון כהן: יש עוד הרבה ארגונים וגופים שפועלים כך.

אמנון כהן: כחברי כנסת, אנחנו צריכים להיכנס לעובי הקורה של הנושא הזה, לחוקק, ולעשות סדר במשק כך שלא ייקחו חברות כוח-אדם, שלא ינצלו עובדים.

אמנון כהן: זה דבר גדול, זו הבעיה של המשק.

אמנון כהן: הם נגזרת אחת.

אמנון כהן: הוא אומר שזה המבנה של הארגון שלו, זה עונתיות והוא מפטר לפי עונה.

אמנון כהן: אנחנו אשמים, אנחנו צריכים לטפל בזה בראייה מערכתית כוללת.

אמנון כהן: מה אתם באים אליו?

אמנון כהן: ישנם עוד עשרים ארגונים שפועלים כך.

אמנון כהן: גם בתי חולים בנויים כך.

אמנון כהן: יש להם הסכם לחמש שנים, עונתי לא עונתי, ואז באים אליי.

אמנון כהן: יש הרבה עובדים כאלה ב"אסף רופא", אלונקאים, עובדי ניקיון, אנשים פשוטים קשיי יום.

אמנון כהן: המשק בנוי כך ואנחנו צריכים לפטור את בעיית המשק.

אמנון כהן: את זה אני אומר במאקרו.

שלי יחימוביץ': אתה יודע כמה אני חושבת שאתה צודק.

שלי יחימוביץ': אני מסכימה עם כל מילה שאתה אומר, אבל אנחנו נדרשים גם להציל נפשות ולכבות שריפות.

שלי יחימוביץ': במאקרו אני איתך, אני מדברת איתך על המיקרו.

אמנון כהן: כולנו ביחד צריכים לטפל בנושא הזה במאקרו, זה המשק שלנו, אלו אנשים וילדים שלנו, אלה דור העתיד שלנו.

אמנון כהן: אני הייתי יושב-ראש הוועדה לביקורת המדינה, מר אופיר ישבת אצלי.

אמנון כהן: יש דוח חמור של מבקר המדינה בנושא משפחות שעובדות ברשות שדות התעופה, יושב-ראש הוועד כיכב שם באופן מדהים, גם בעיתונות.

אמנון כהן: השאלה היא, האם הדוח הזה יושם על ידכם?

אמנון כהן: מה עם אם הבכירים האלה שהביאו את כל המשפחות שלהם?

אמנון כהן: אדוני המנכ"ל, יש דוח מבקר, אתה מסתמך עליו.

אמנון כהן: אתה כבר חמש שנים שם.

אמנון כהן: הדוח הזה הוא מלפני שלוש-ארבע שנים, קצת מהתקופה שלפניך.

גבי אופיר: אתה מדבר על הטיוטא האחרונה.

אמנון כהן: לא, אני מדבר על מה שהיה לפני כן כאשר הייתי יושב-ראש הוועדה וישבת אצלי.

אמנון כהן: אני רוצה לדעת האם הדוח הזה יושם.

אמנון כהן: קודם כל, תעשה שם סדר.

אמנון כהן: אחר כך תבוא לאנשים הפשוטים האלה.

אמנון כהן: אתה אמרת לי שאתה יוצר איזשהו מנגנון שמראש כבר יודעים שלא קולטים ממדרגה כזאת או אחרת ואז אני שואל, איך הם נכנסו?

אמנון כהן: אם כבר אתה מפטר, אז בוא תטפל קודם כל בבכירים.

אמנון כהן: אני רוצה לראות אותך מתעסק בבכירים החזקים ולא באנשים החלשים האלה שאין להם ארגון, ושהם לא שייכים לא להסתדרות ולא לאף אחד.

אמנון כהן: חברת הכנסת יחימוביץ הלכה לבית המשפט כדי לראות איך הדברים מתנהלים.

שלי יחימוביץ': גם חבר הכנסת מרציאנו היה שם.

אמנון כהן: כן.

אמנון כהן: למרות שבית הדין לעבודה פסק משהו, קח את זה כאתה כשרביט בעקבות פנייתה של ועדת הכלכלה של הכנסת ותטפל בכל אחד מהעובדים, אלא אם כן אתה אומר שישנו עובד מרושל לגמרי ושאתה לא יכול יותר איתו.

אמנון כהן: אם האנשים באמת לא מתאימים למערכת, בסדר.

אמנון כהן: אבל בגדול, תעשה מעבר ל-70 עובדים.

אמנון כהן: כולנו יודעים שעוד חודשיים שלושה תקבל עובדים חדשים.

אמנון כהן: לכן אני מציע לך לא לקלוט עובדים חדשים בעתיד ובמקום זה תשאיר את העובדים הקיימים שכבר יש לך, למעט קבוצה קטנה של אנשים שאתה באמת חושב שהם לא מתאימים למערכת.

אמנון כהן: אני חושב שהמערכת צריכה להיות בריאה, ומי שלא מתאים למערכת צריך להיפלט ממנה בסיוע סוציאלי כזה או אחר.

אמנון כהן: מדובר כאן בחבר'ה צעירים, אנשים שגמרו חמש עד עשר שנים.

אמנון כהן: לכן, לפנים משורת הדין בעקבות פנייתה של ועדת הכלכלה, תסתכל שוב על 140 העובדים האלה, ותגיד שמתוכם אתה לא יכול לחיות עם ארבעה- חמישה מהם כי זה נזק למערכת ואותם אתה יכול להוציא.

אמנון כהן: אבל, תקלוט את שאר העובדים ותעשה לך הגבלה שבשנתיים הבאות אתה לא קולט אף עובד בתמורה לזה.

יעקב כהן: אדוני היושב ראש, אני רוצה לקדם בברכת מזל טוב את יושב-ראש סיעת העבודה, אני מאחל לך שתתקדם הלאה.

יעקב כהן: כמו שקודמיי אמרו, אני לא ידעו מה כי תלינו על מר גבי אופיר.

יעקב כהן: יש את זה בהרבה סקטורים, יש הרבה סקטורים שבאופן קבוע מפטרים.

יעקב כהן: יש סקטורים שמחזיקים עשר שנים עובדים ובסוף כל שנה שולחים להם פיטורים.

יעקב כהן: חברת הכנסת יחימוביץ, יכול להיות שאנחנו צריכים לחוקק חוק ולהגיש ביחד.

יעקב כהן: שנה שנתיים אפשר להחזיק באופן ארעי עובד.

יעקב כהן: אבל לא יכול להיות שיחזיקו עובדים ארעיים במשך עשר שנים, ובסיום כל שנה ישלחו להם פיטורים.

יעקב כהן: אם אנחנו רוצים להתגבר על זה צריכים לחוקק חוק.

יעקב כהן: לא מדובר דווקא בסקטור הזה.

יעקב כהן: צריך לדעת שאחרי כל פיטורים יש משפחה ויש לזה השלכות חמורות.

יעקב כהן: צריך לראות כיצד ניתן לצמצם את הפערים.

יעקב מרגי: במשק יש רעה חולה.

יעקב מרגי: יש את התופעה הזאת בחברת חשמל, ובר מינן יש גזרה מהשמיים אסור שיעבדו מעל עשר שנים כי אז זה פוגע בהיררכיה המשפחתית שם.

יעקב מרגי: בחברת "קוקה-קולה" למשל שגם בה יש עבודה עונתית.

יעקב מרגי: פעם אחת נחשפתי לסכסוך עבודה שם כאשר הם עשו ניקיון של כל הוותיקים.

יעקב מרגי: ידוע שבקיץ שותים יותר, ואז מה עושים כדי שלא לפטר עובדים?

יעקב מרגי: בקיץ עושים הפרשה לקרן חורף.

יעקב מרגי: יש מענה ופתרון.

יעקב מרגי: אי אפשר לומר לאנשים שיבואו לעבוד בעונת התיירות, כך בבתי המלון וברשות שדה התעופה, ואני לא יודע לאן תלכו בחורף כשאין הרבה עבודה.

יעקב מרגי: אנחנו באנו לכאן לפני 57 שנים כדי להקים מדינה, אנחנו לא בעסק כלכלי.

דוד טל: נאמר כאן שזוהי בעיה תפעולית, ובבעיה תפעולית לא מוותרים על 300 מיליון שקל לחברה שזכתה במכרז.

דוד טל: אני לא אתן גרנטי לשום חברה שזכתה במכרז ב-300 מיליון שקל.

דוד טל: הייתי מחזיק אותם עוד עשר שנים, אם לא יותר.

משה כחלון: חבר הכנסת מרגי, אתה מציע קרן חורף וזה דבר מעניין.

יעקב מרגי: מדובר ב-70 עובדים.

רונית תירוש: היום זה 70 עובדים, פעם זה היה 250.

יעקב מרגי: עד היום כאשר הלכו בהסכמה עם העובדים הגיעו להבנות, ולא היה מצב שנכנסו למבוי סתום.

יעקב מרגי: כשרוצים לכופף ידיים אז זו התשובה וזה הסבל שסבלנו בתקופת העיצומים בשדה התעופה.

יעקב מרגי: לכן, צריך ללכת יחד עם העובדים.

יעקב מרגי: אני מבין שלמפעל ולחברה יש צרכים, אבל צריך לעשות את זה בשפיות.

יעקב מרגי: יש פתרונות לעונתיות.

משה כחלון: למה הסכמתם ל-74 עובדים?

שלי יחימוביץ': אנחנו אגב לא מסכימים, הם הסכימו.

משה ארבלי: לאחר ההחלטה של בית הדין הארצי לעבודה שחייב את העובדים לחזור לעבודה ואפשר להנהלה לפטר עובדים, ואנחנו כהסתדרות חייבים לכבד את החלטת בית הדין וכך אנחנו נוהגים, אני רוצה לברך את יושב-ראש ההסתדרות ואת ההנהלה שאתמול הסכמנו והגענו לאיזשהן הבנות והגענו להסכם לפחות מההחלטה הקשה הזאת להציל 70 משפחות מתוך 144 המשפחות שהיו אמורות להיפלט החוצה, כאשר מדובר פה בעובדים טובים ומסורים, עובדים שנותנים את המיטב.

משה כחלון: האם הסכמתם בגלל שבית הדין חייב?

משה ארבלי: בית הדין כמובן חייב את העובדים לחזור לעבודה.

משה כחלון: תודה רבה.

משה כחלון: האם יש לך כמה מילים ל-74 האנשים המפוטרים?

משה ארבלי: ליבי איתם.

משה ארבלי: הלוואי ויכולנו להחזיר את כל העובדים ולהשאיר אותם בעבודה.

משה כחלון: חברת הכנסת תירוש, אני מציע שתסתכלי על הדיון הזה לא במונחים סוציאליסטים ולא במונחים קפיטליסטים ולא משק חופשי, אלא תביטי על הדיון הזה כעל דיון שבא לשמוע את כל הצדדים, ולשמוע איך מטפלים באנשים שהם תלושים מכל זרוע חזקה.

משה כחלון: אף אחד לא נכנס לשאלה כמה עובדים צריך לפטר.

משה כחלון: אני שותף לחברי הכנסת יחימוביץ ומרציאנו, ויש פה ניצול מצב.

משה כחלון: זוהי תחושתי האישית, ולכן ישנו כאן המנכ"ל והיועצים המשפטיים.

משה כחלון: אנחנו רוצים שהם ישכנעו אותנו שאין פה ניצול מצב.

משה כחלון: כך אני רואה את הדברים.

משה כחלון: אני רואה ניצול ציני של אנשים כנועים ומפוחדים ושלא יודעים מה יקרה איתם ועם המשפחות שלהם מחר, וכל זאת במסגרת טיפול בתכנית התייעלות.

משה כחלון: זה העניין.

משה כחלון: יש אלפי פיטורים ביום במשק, וזה לא הגיע לוועדת הכלכלה.

משה כחלון: אנחנו יודעים שהמשק חופשי עד אשר יקרה אחרת.

רונית תירוש: זה לא הגיע כי זה לא הפריע לציבור הנוסעים, וזה לא עשה מספיק רעש.

משה כחלון: סליחה, לא.

רונית תירוש: אז למה אנחנו לא מטפלים באחרים?

משה כחלון: משום שזה לא תפקיד שלנו, כי יש שם איגודים וארגונים.

משה כחלון: את יודעת שדעתך חשובה לי ואת חברה בכירה וחשובה פה.

משה כחלון: את היית מנכ"לית משרד החינוך, עשית כמה דברים בחיים.

משה כחלון: את יודעת על מה את מדברת ולכן יש לי כבוד אליך.

דב חנין: אני חושב שזה רעיון טוב לדון גם במקרים אחרים.

משה כחלון: אני רוצה שתביני שאנחנו לא באים לנהל את רש"ת, זה לא תפקידנו.

משה כחלון: גבי אופיר יודע לעשות את זה יותר טוב מאיתנו.

משה כחלון: הדיון הוא על הקבוצה הזאת של האנשים הכנועים שעומדים בצד.

משה כחלון: זרעו בה פחד, וממשיכים לזרוע בה פחד.

משה כחלון: אני מודיע לך ש-74 העובדים האלה שלא יודעים מי מהם ילך הביתה, כולם עכשיו יהיו פודלים כדי שהם לא ילכו הביתה.

משה כחלון: לי זה נראה כך, אני מאוד מקווה שאני טועה ושאני "משמיץ" את רשות שדות התעופה.

רונית תירוש: אולי אני תופסת אחרת את התפקיד שלנו כחברי כנסת, אבל אני חושבת שתפקידנו כחברי כנסת הוא להתייחס לדברים במאקרו.

רונית תירוש: אני חושבת שהתפקיד שלנו הוא לעשות שינוי בחקיקה במקומות האלה בדיוק כפי שאני אמרתי.

רונית תירוש: או שלא מכיר במושג של עובד ארעי או שמכירים במושג אבל משפרים את מצבו באותם תנאים שהוא צריך להיות מפוטר כמו ההצעות שהצעתי.

משה כחלון: הפתרון האוניברסאלי הוא ברור וידוע.

שחר חולי: אני עובד בשדה התעופה משנת 1999 כסבל במחלקת מיון.

שחר חולי: אני עובד ארעי.

שחר חולי: חבל שאין פה עובדים קבועים, וזו באמת השאלה שאני רוצה להפנות להנהלה.

משה כחלון: יש כאלה שבזמן העבודה שלהם הם יותר שוכבים על הגב ומסדרים מזוודות, יותר מאשר על הרגליים.

משה כחלון: רק תדעי באיזה ציבור מדובר.

שחר חולי: שיקולי ההנהלה הם שיקולים כלכליים של ייעול.

שחר חולי: חבל שלא באו כמה עובדים קבועים עם דרגות גבוהות שבזמן שאנחנו מפוטרים הם עובדים שעות נוספות.

שחר חולי: אני שואל את השאלה הזאת מהיום הראשון שאני עובד ואף אחד לא יכול לענות לי עליה.

שחר חולי: זוהי השאלה שהכי מציקה לי.

שחר חולי: אם אני צריך ללכת הביתה ועובד בדרגה 23 יבוא לארבע שעות הנוספות, כשארבע השעות הנוספות שלו זה משכורת שלי ושלו ושל עוד שניים.

שחר חולי: אני שאלתי את הממונים ואנשים אומרים שאין להם תשובה, ואין גם מי שייתן תשובה.

שחר חולי: אני פעם אחת רוצה לשמוע מה השיקול.

שלי יחימוביץ': צודק.

שחר חולי: בעבר היתה נכונות, היום יש הרגשה שיש התנגשות בין שני גושים גדולים.

שחר חולי: אני זוכר שבתקופת המתיחות במפרץ היתה נכונות.

שחר חולי: עבדתי שליש משרה, עבדתי רק שישי-שבת.

שחר חולי: עזבתי את המשפחה, את שולחן השבת, בא בתשע ועובד בשבת, וחוזר לעבוד בשבת בצהריים כדי לגרד את ה-3,500 שקלים עבור לימודים.

שחר חולי: אני רוצה לדעת למה עכשיו אין נכונות.

שחר חולי: היו תקופות גם יותר קשות.

שחר חולי: העניין הזה מציק לי, כואב לנו.

יורם מרציאנו: אני רוצה לשאול פרובוקטיבית.

יורם מרציאנו: במסגרת ההסכם שלכם עם ההסתדרות וועד העובדים לגבי ה-74 עובדים שנשארים.

יורם מרציאנו: אדוני, האם אתה יכול להגיד מה היו הפרמטרים שלך בסופו של דבר לגבי ההישארות של 74 העובדים?

יורם מרציאנו: יהיו אלה שוב אלו שקרובים, אלו שלוחצים.

יורם מרציאנו: אני לא סתם שואל את השאלה הזאת.

יורם מרציאנו: פגשתי ברשות שדות התעופה עובד מסכן שאין לו אבא ולא חבר, ולא דוד ולא דודה.

יורם מרציאנו: מדובר בעובד מצוין שימצא את עצמו בחוץ, ואני אומר את זה באחריות.

דוד טל: למה אתה חושד בכשרים?

דוד טל: אנחנו הולכים לסדר כך שלא יפטרו אנשים בכלל.

יורם מרציאנו: אני בעד.

יורם מרציאנו: כבר לפני חודש ידעתי שיישארו 60 – 70 עובדים.

שלי יחימוביץ': נכון, הוא אמר לי את זה.

גבי אופיר: אני אשמח מאוד שהמושג שמדבר על עובדים ארעיים יוסדר באיזשהי צורה גם במשק וגם אצלי, כך שלא ייקלעו למצבים שבהם אנשים יצטרכו להיות מפוטרים.

שלי יחימוביץ': מה זה "ייקלעו"?

שלי יחימוביץ': אתה יצרת את המצב הזה.

שלי יחימוביץ': יש לך שליטה, אתה המנכ"ל.

שלי יחימוביץ': זה בידך.

גבי אופיר: הארגון עובד לפי פרמטרים תפעוליים, התייעלותיים, כלכליים.

גבי אופיר: זה תפקידנו על מנת את תשתית התעופה במדינת ישראל.

דוד טל: תסביר למה נתתם 300 מיליון שקל הנחה לריצ'ארדסון.

דוד טל: זה חלק מהבעיה התפעולית.

גבי אופיר: לא, זה לא קשור.

דוד טל: אם לא הייתם מוותרים על 300 מיליון שקל, אז היה לכם בכיס 300 מיליון.

גבי אופיר: אז היום הרשות היתה מתמוטטת.

דוד טל: בכלל לא בטוח.

גבי אופיר: אתה לא בקי בנתונים.

דוד טל: אני רק מבקש לקבל תשובה.

משה כחלון: האם נתתם 300 מיליון שקל הנחה?

דוד טל: אני חושב שאפילו יותר, אמרתי בלשון המעטה.

שלי יחימוביץ': שם היד רחבה.

שלי יחימוביץ': לריצ'ארדסון יש קביעות.

יורם מרציאנו: אגב, כל הנופשונים שלהם הם לא בארץ אלא רק בחו"ל.

גבי אופיר: הרשות אינה מסוגלת בכמות הקבועים הקיימת כיום, על אחת כמה וכמה על תוספת קבועים נוספת בתוך הארגון.

קריאה: - - -

יורם מרציאנו: סליחה, אתה לא תדבר כך לחברי כנסת.

יורם מרציאנו: אם זה לא מוצא חן בעינך קום וצא.

יורם מרציאנו: אני אבוא אליך אני אכבד אותך.

יורם מרציאנו: כשאני אומר לך שהנופשונים של העובדים הם בחו"ל, אז תבדוק איפה היו הנופשונים בשנה שעברה של יום האישה.

יורם מרציאנו: אל תתווכח איתי על נתונים, אני יכול לתת הוכחות.

יורם מרציאנו: כמו שאמרת שעובדים לא מרוויחים 20 ו-11 אלף שקל בישיבה הקודמת.

רונית תירוש: יורם, מותר להגיד - - -

יורם מרציאנו: מה את כל כך מגינה על רשות שדות התעופה?

רונית תירוש: אני לא מגינה עליהם, אני לא אוהבת את הגישה הזאת שאנחנו יושבים פה ולהם לא מרשים, ולהם לא מרשים.

רונית תירוש: אם דיון אז דיון, תכבד גם את הבן אדם.

יורם מרציאנו: אני מאוד מכבד.

גבי אופיר: אם מישהו פגע בך, אני מתנצל.

יורם מרציאנו: שלא יערער באמינות שלי, אני לא משקר.

רונית תירוש: אני לא אמרתי שאתה משקר.

רונית תירוש: אבל, מה אתה צועק?

יורם מרציאנו: מה את באה לחנך?

יורם מרציאנו: ברצינות.

יורם מרציאנו: כשקוראים לי שקרן אני מתעצבן.

רונית תירוש: הוא אמר שקרן?

רונית תירוש: הוא לא אמר שקרן.

גבי אופיר: לא ניתן להגדיל את מצבת העובדים הקבועים.

גבי אופיר: אני מזמין את חבר הכנסת דוד טל לגבי כל הנושא של זכיינים.

גבי אופיר: זה לא ריצ'ארדסון בכלל.

דוד טל: אמרתי סקאל.

יעקב כהן: מה החיסכון שיהיה כאן?

שלי יחימוביץ': למה יום אחד?

שלי יחימוביץ': הוא שאל אותך שאלה קונקרטית, תענה לו.

גבי אופיר: אנחנו הגבנו על מסמך הטיוטא של מבקר המדינה, ואמור לצאת סיכום.

אמנון כהן: זה כבר מעקב.

אמנון כהן: יש דוח קודם.

דוד טל: אנחנו מדברים על הטיוטא האחרונה.

משה כחלון: גבי, איזו בשורה יש לנו לאנשים האלה?

משה כחלון: לפי מה?

משה כחלון: תן פרמטרים?

גבי אופיר: אנחנו מיישמים את הדוח באופן מלא על-פי הנחיות מבקר המדינה.

גבי אופיר: אנחנו אולי התאגיד היחידי במדינת ישראל שלקחנו אותו ומיישמים אותו אחד לאחד.

גבי אופיר: לגבי העובדים הארעיים – אומרים פה שאין להם ייצוג, ושעושקים וכן הלאה.

גבי אופיר: עובדי הרשות הארעיים והקבועים יש להם ייצוג מלא של הוועדים ושל ההסתדרות.

גבי אופיר: אני לא רוצה שתהיינה אי הבנות.

גבי אופיר: הם זוכים בדיוק כמו אחרים מתקציב הרווחה, והם מיוצגים באופן מלא.

דוד טל: האם הם מיוצגים על-ידי הוועד הקיים?

גבי אופיר: הוועד הקיים וגם - - -

שלי יחימוביץ': סליחה, בבית הדין לעבודה הם לא יוצגו, נקודה.

שלי יחימוביץ': לא היה להם נציג, וההסתדרות אף הדגישה שהיא לא מייצגת אותם.

שלי יחימוביץ': יכול להיות שאני לא שמעתי טוב, תקנו אותי אם אני טועה.

גבי אופיר: חברת הכנסת שקבעה פה שהם לא מיוצגים, טעות בידה.

גבי אופיר: בית הדין ראה באופן מלא את האחריות והייצוגיות של הוועד הכללי, ושל ההסתדרות, על-פי פסיקה של בית דין.

גבי אופיר: אפשר לומר מה שרוצים.

גבי אופיר: נשאלתי האם אני יכול לוותר על הדבר הזה?

גבי אופיר: המשמעות היא שאנחנו הולכים לפגוע בכל האוכלוסייה באופן מלא.

גבי אופיר: אנחנו לא התכוונו להשאיר את 70 העובדים.

גבי אופיר: תהיה פגיעה מסוימת.

גבי אופיר: נבדוק את השעות הנוספות של הקבועים.

גבי אופיר: נמצא איזשהו הסדר מסוים במקסימום כך שאנשים שנשארים לא ייפגעו.

גבי אופיר: אבל, אני לא יכול להגיד האם אפשר לוותר על הכול.

גבי אופיר: לפני שאני חותם על מכתבי השימוע, אני עושה הכל כדי לדעת שזה סוף הדרך.

משה כחלון: האם רשות שדות התעופה מתמוטטת אם הם נשארים?

גבי אופיר: זה לא בראייה של התמוטטות, אלא הראייה היא שעל כל חודש שכזה זה סדר גודל של מיליון, מיליון ומשהו שקל.

גבי אופיר: זה חריגה בתקציב שמאושר לי.

גבי אופיר: המשמעות של ההחלטה להשאיר את ה-70 עובדים, היא מיליון שקל.

יעקב כהן: זה 12 מיליון שקל לשנה?

גבי אופיר: מה שהוחלט אתמול בהסתדרות זה מה שנראה לי במקסימום שאפשר.

גבי אופיר: לגבי העתיד – אנחנו התחלנו אתמול במפגישה עם ההסתדרות במטרה לבדוק אפשרות של יצירת אופק כך שהעובד הארעי לא יהיה מאוים בתאריך זמן.

גבי אופיר: אבל, המעמד שלו הוא מעמד מסוים, והסמכויות הן סמכויות הנהלה באופן מלא.

גבי אופיר: בואו לא נקרא לאותם עובדים עובדים ארעיים, המושג ארעי מפריע.

גבי אופיר: לצורך העניין, הם לא מפוטרים לאורך תקופה ארוכה מאוד, ללא הגבלת זמן.

גבי אופיר: גם על זה חשבנו אתמול, וכשהתחלנו לגלגל את הדברים עם ההסתדרות נתקענו מהר מאוד.

גבי אופיר: אנחנו אמרנו: בואו לא נתקע, קודם כל נבשר על השארת 70 עובדים כפי שיושב ראש ההסתדרות רצה.

דוד טל: האם אתה מתכוון שתהיה להם איזשהי קדימות לפני כל עובד חדש שירצה להיכנס?

גבי אופיר: המשמעות של הכניסה הזאת היא שהיא לא מסוכמת כרגע לא על דעתי ולא על דעת ההסתדרות.

גבי אופיר: היא צריכה להיות מוסדרת בהסכם קיבוצי.

גבי אופיר: חבר הכנסת טל, אנחנו לא הצלחנו למצות את הדבר.

דוד טל: הרעיון שלך הוא טוב, אבל אם היית אומר לי שהעובד יישאר כעובד ארעי, אבל אתה לא מכניס אף לא עובד חדש אחד אז בסדר.

דוד טל: אם אתה צריך מישהו אז תיקח קודם כל מהם.

גבי אופיר: הכיוון הוא כיוון של חשיבה קדימה.

יורם מרציאנו: קורה לי משהו באופן מפתיע בנושאים שונים, בנושא הזה של רשות שדות התעופה, ובנושא נוסף שטיפלנו בו.

יורם מרציאנו: פה כל פעם שאני מטפל, דווקא מאותו מקום אני מקבל הרבה מאוד דברים מאוד לא נעימים.

יורם מרציאנו: אדוני מנכ"ל רשות שדות התעופה, אני אומר את זה לפרוטוקול.

יורם מרציאנו: יכול מאוד להיות שאני אצטרך להעביר לך מכתב כתוב בעניין הזה.

יורם מרציאנו: זה גובל אפילו באיומים דרך עיתונאים שמופעלים על-ידי אנשי משרד לובינג שעובד אצלך.

יורם מרציאנו: זה קורה לי פעמיים במשך חודש מאותו כיוון.

יורם מרציאנו: אני רוצה שתדע את זה.

יורם מרציאנו: אני מדבר על משרד טל-זילברשטיין שעובד אצלך.

יורם מרציאנו: באופן מפתיע מאז שפגשו אותי האיומים ממשיכים שוב, הטלפונים.

יורם מרציאנו: אגב, מאותם אנשים.

רונית תירוש: לך ליועץ משפטי, זה לא יכול להישאר כך.

יורם מרציאנו: אני בהחלט אפנה.

דב חנין: אני מציע שבסיכום הדיון של הוועדה אנחנו נאמר שכיוון שברשות שדות התעופה יש מציעות קבועה של תנודתיות בתעסוקה, אנחנו מצפים ומבקשים מהרשות להביא אלינו תכנית איך אפשר לנהל את התנודתיות הזאת תוך שמירת התעסוקה של העובדים, וחלוקת העבודה בין העובדים הקיימים.

דב חנין: ברור שאם יש תנודתיות אז העובדים יצטרכו לעבוד פחות בין העובדים הקבועים והארעיים.

דב חנין: תכנית כזאת היא אפשרית, היא ריאלית.

דב חנין: אני חושב שאנחנו כוועדה יכולים לבקש אותה.

שלי יחימוביץ': אדוני היושב ראש, אני מציעה שאתה תפנה באופן אישי בשמנו למנכ"ל רשות שדות התעופה ותבקש ממנו להודיע לכל העובדים שהם אינם מפוטרים.

שלי יחימוביץ': נראה לי שהרשות תוכל לעמוד בזה.

שלי יחימוביץ': זו תהיה מחווה של רצון טוב בתור אקט מקדמי.

שלי יחימוביץ': אני בטוחה שהוא לא יוכל לסרב לבקשתך.

שלי יחימוביץ': אני מאוד סומכת את ידיי על הצעתו של חבר הכנסת חנין.

שלי יחימוביץ': אנחנו לא יכולים להשלים עם השיטה הזאת, אנחנו מוכרחים למצוא לה פתרון.

שלי יחימוביץ': אני מבקשת ממך לזמן ישיבה נוספת בעוד טווח זמן סביר כדי שתבהיר לנו ההנהלה איך היא לא חוזרת ומפטרת עובדים.

שלי יחימוביץ': שמענו כאן משחר אמירה מאוד מאוד עמוקה ונכונה.

שלי יחימוביץ': הוא שאל, למה עובדים אחרים מקבלים כל כך הרבה שעות נוספות כשאותם שולחים הביתה?

שלי יחימוביץ': אולי צריך לעשות כאן ויסות של השעות הנוספות לעומת הזמניות.

שלי יחימוביץ': יש לי עוד הרבה מה להגיד.

שלי יחימוביץ': אבל כאן קונקרטית אני מבקשת שתפעיל את כובד משקלך כדי ששום עובד לא ילך הביתה.

יורם מרציאנו: אני מקבל את דבריה של חברת הכנסת יחימוביץ, אבל אני מציע עוד דבר.

יורם מרציאנו: בוועדת הכלכלה יש ועדות משנה לנושאים מרכזיים.

יורם מרציאנו: רשות שדות התעופה הוא בהחלט נושא מרכזי.

יורם מרציאנו: הם לא אחת נמצאים וסמוכים על שולחנה של ועדת הכלכלה.

יורם מרציאנו: מעבר למה שקורה בהתנהלות של רשות שדות התעופה, אני חושב שעניין העובדים הוא חלק מאיתנו.

יורם מרציאנו: אני מציע להקים ועדת משנה שתעקוב גם אחרי דוח מבקר המדינה כדי לדעת שהדברים בוצעו, וגם כדי שנדע בסופו של דבר שבשנה הבאה לא נשב פה שוב בדיון על אותו עניין, צריכות להיות איזשהן מסקנות לוועדה.

שלי יחימוביץ': אולי ועדה משותפת לוועדת הכלכלה ולוועדה לביקורת המדינה.

יורם מרציאנו: אולי ועדה משותפת.

יעקב כהן: צריך לדעת מה יהיה עם היושב ראש שם.

משה כחלון: אני אנסה להעלות כמה סעיפים שיתנו תשובה מחברת הכנסת רונית תירוש ועד חבר הכנסת דב חנין.

משה כחלון: אני אציע הצעה ואם יש הערות, אז בבקשה.

משה כחלון: ראשית, הוועדה תובעת מרשות שדות התעופה לבחון מחדש ולפני ה-15 בחודש המועד להוצאת פיטורין, את החלטתה בעניין פיטורי 74 עובדים לצמצמם עד המינימום, או לבטל בכלל את הפיטורין של עובדים אלה המועסקים ברשות מזה זמן רב, ולהעביר לוועדה את הקריטריונים לפיטורין, וזה הכי חשוב.

משה כחלון: אנחנו רוצים שתהיה שקיפות.

משה כחלון: אמר פעם שופט כי אור השמש הוא המחטא הכי טוב.

משה כחלון: בואו נעבוד בשקיפות, נשים את הדברים על השולחן.

משה כחלון: אני חושב שזה יניח את דעתם של הרבה אנשים.

משה כחלון: שנית, חבר הכנסת מרגי הציע "קרן חורף" או קרן עונתית.

משה כחלון: אני מציע לבחון את נושא קרן חורף ואת נושא ניוד עובדים לפי תנודתיות עונתית.

משה כחלון: לגבי הטיפול הגלובלי בעובדים ארעיים – אני חושב שהנושא הזה צריך להיות בוועדת העבודה והרווחה.

משה כחלון: ניתן לטפל בזה אפילו באמצעות חקיקה.

משה כחלון: לקואליציה יש הזדמנות עכשיו בגלל התקציב.

משה כחלון: אני מן הסתם לא תומך בתקציב.

משה כחלון: אני לא תמכתי גם כשהייתי בקואליציה, האם אני אתמוך כשאני באופוזיציה?

יורם מרציאנו: אבל, יש דיבורים על משא ומתן.

משה כחלון: אין שום דבר.

משה כחלון: גם אם אני בקואליציה אני מתחייב שאני לא תומך, בטח לא בתקציב כזה.

משה כחלון: אני מציע שנושא החקיקה או הסדרת נושא העובדים הארעיים יגיע לוועדת העבודה והרווחה כי זה הטריטוריה שלה.

משה כחלון: צריך לגבש חוק שיחול על כולם, ואז יבוא לכאן גבי אופיר ויגיד שהוא מכבד את החוק ושאם לא יהיו עובדים ארעיים אז לא יהיו עובדים ארעיים.

דב חנין: יש לקדם איזשהי תכנית שלהם להתמודדות עם התנודתיות.

דב חנין: אני לא רוצה שנחזור לסרט הזה עוד שנה.

דב חנין: שיביאו תכנית איך נראה להם להתמודד עם התנודתיות.

דב חנין: הרי זה לא דבר שיפתיע, גם בחורף הבא יהיו פחות נוסעים.

דב חנין: ישנם דברים אבסורדים.

דב חנין: למשל, עובדים קבועים שמקבלים שעות נוספות.

דב חנין: זה לא דברים כלכליים.

משה כחלון: יש שם את העניין של קרן חורף, וניוד עובדים.

משה כחלון: אתה קורא לזה תנודתיות.

משה כחלון: מבחינתי, אם אתה מוריד אותו ממשרה לחצי משרה, אז אתה מנייד אותו לסטטוס אחר.

יורם מרציאנו: מה עם נושא ועדת משנה?

משה כחלון: המנדט שלנו הוא לא לדון ביחסי עבודה, זה מנדט של ועדה אחרת.

משה כחלון: אנחנו הרגולאטור של משרד התחבורה ושל רשות שדות התעופה.

משה כחלון: בעוד שבועיים הם יגיעו לכאן כדי לבקש אישור אגרות.

משה ארבלי: העובדים כן מיוצגים.

משה ארבלי: הם חברי ההסתדרות, הם משלמים מס חבר.

משה כחלון: רובי ריבלין שהוא חבר בכיר בליכוד ומועמד לנשיאות המדינה, תמיד אומר לנו: "אתה כל כך צודק, אבל לא הצלחת לשכנע".

משה כחלון: אתם אולי צודקים, אבל לא השתכנעתי ש-50 עובדים האלה מיוצגים.

שלי יחימוביץ': יש כאן התארגנות אוטנטית מהשטח.

שלי יחימוביץ': אנחנו אומנם לא עוסקים ביחסי עבודה, אבל בוא אולי אתה תפנה בקשה למנכ"ל שלא יבואו חשבון עם האנשים שהיו ראש החץ של העובדים, ושהם לא ימצאו עצמם ראשונים עפים הביתה, כי זה מה שהולך לקרות.

דוד טל: עו"ד פינברג, לא שמעת על דברים כאלה עם הניסיון העשיר והגדול שלך?

דוד טל: היו דברים בגו.

נחום פינברג: אני מלווה את הרשות הרבה שנים.

דוד טל: סליחה, תענה לי על השאלה.

נחום פינברג: שמעתי.

נחום פינברג: אני מלווה את הרשות הרבה שנים.

נחום פינברג: פעם ראשונה אחרי הרבה שנים, ואני אומר את זה במלוא האחריות עם כל המוניטין הקטן שיש לי, שהחלטות מתקבלות כאשר כל הצוות שיושב מאחורי הוא צוות של אנשים צעירים שרחוקים מפוליטיקה, ומכל הדברים שהרשות הזאת היתה אכולה בהם.

משה כחלון: אני רוצה לחדד את הדרישה ולהביא את זה גם להצבעה כך שההצבעה הזאת התקבלה פה אחד בוועדת הכלכלה.

משה כחלון: אם כן, אנחנו דורשים שלא יצא אף מכתב פיטורים לפני שהוועדה תקבל את הקריטריונים והפרמטרים איך אתם קובעים ולפי מה אתם מחליטים על פיטורים?

אריה קדוש: מה פתאום?

משה כחלון: אתה אמרת ראשון מה פתאום, אין לי שום בעיה.

גבי אופיר: בית הדין קבע שהרשות רשאית לצאת במכתבי שימוע ופיטורים לא לפני ה-15 בחודש.

שלי יחימוביץ': אנחנו לא טוענים שזה לא תקין.

גבי אופיר: אפשר למוסס את ההחלטות של בית הדין הארצי הזה.

משה כחלון: אף אחד לא מנסה למוסס.

משה כחלון: אנחנו בסך הכל רוצים לדעת כשבן אדם נשלח הביתה - - -

שלי יחימוביץ': בית הדין לא כפה עליכם לפטר?

שלי יחימוביץ': זה מוצג כאן בצורה מעוותת כאילו הם קיבלו הנחיה מביתה דין לפטר.

שלי יחימוביץ': האם הם יועמדו לדין אם הם לא יפטרו?

גבי אופיר: אנחנו מנהלים את הרשות, לא בית הדין וגם לא את.

משה כחלון: מר קדוש, אני חושב שאתה עשית דבר שהוא לא נכון לעניין.

משה כחלון: לא פגעת בי, חלילה.

משה כחלון: אתה עובד ציבור, כשאתה תחזיק עסק או משרד עורך דין, תעשה בו מה שאתה רוצה.

משה כחלון: אבל אתה איש ציבור כמוני וכמו שאר חבר הכנסת.

משה כחלון: אתה מנהל בכיר בחברה ציבורית.

משה כחלון: חייבת להיות לך רגישות.

משה כחלון: כשוועדת הכלכלה של הכנסת מבקשת, דורשת, או תובעת משהו, אתה לא יכול להגיד מה פתאום.

אריה קדוש: תקבל את זה היום.

משה כחלון: אני רוצה שההצעה תקבל תוקף של הצבעה.

משה כחלון: מי בעד?

משה כחלון: מי נגד?

משה כחלון: ה צ ב ע ה ההצעה אושרה פה אחד.

משה כחלון: עבר פה אחד.

משה כחלון: תודה רבה לכם, הישיבה נעולה.